
Odgojno-obrazovni ishodi učenja:
OŠ KV A.7.1. Učenik izražava stav kako je svaki čovjek jedinstveno i neponovljivo biće kroz konkretne geste poštovanja i uvažavanja drugih u svojoj sredini.
OŠ KV A.7.2. Učenik u odabranim biblijskim tekstovima pronalazi poruke za svoje životne situacije.
	Ključni pojmovi
	slika Božja; osoba; razum; slobodna volja; dostojanstvo; jedinstvenost; odgovornost

	Središnje / problemsko pitanje
	Zašto kršćanska vjera tvrdi da je svaki čovjek jedinstven, neponovljiv i dragocjen?

	Oblici rada
	frontalni rad, individualni rad, rad u paru, rad u skupinama, mješoviti rad

	Nastavne metode
	razgovor, čitanje po odlomcima, rad s biblijskim i udžbeničkim tekstom, rad s citatom, problemska metoda, argumentiranje, uspoređivanje, vizualizacija, crtanje, formativna provjera, samovrednovanje

	Nastavna sredstva i pomagala
	udžbenik, str. 10, radna bilježnica, str. 8–9, Biblija / Post 1,26–27, bilježnica, ploča / projektor, radni predlošci, papir i bojice

	Međupredmetne teme
	Osobni i socijalni razvoj: osr A.3.1. Razvija sliku o sebi; osr A.3.3. Razvija osobne potencijale. Učiti kako učiti: uku A.3.1. Učenik samostalno traži nove informacije iz različitih izvora, transformira ih u novo znanje i uspješno primjenjuje pri rješavanju problema.

	Korelacija
	Hrvatski jezik: OŠ HJ A.7.2., OŠ HJ C.7.2.; Likovna kultura: OŠ LK B.7.1.


Vrednovanje:
Vrednovanje za učenje: praćenje razumijevanja biblijskog izraza „na sliku Božju“, izdvajanja čovjekovih darova i sposobnosti, razlikovanja osobe od predmeta, argumentiranja u problemskim situacijama te obrazlaganja odgovora dokazom iz biblijskog i udžbeničkog teksta.
Vrednovanje kao učenje: samoprocjena učenika može li objasniti zašto je svaki čovjek jedinstven i neponovljiv, povezati razum i slobodnu volju s odgovornošću te navesti konkretan način poštovanja vlastitoga i tuđega dostojanstva.
Vrednovanje naučenoga: formalno brojčano vrednovanje nije predviđeno; radni predlošci, usmeni odgovori i formativna provjera služe praćenju napretka.

TIJEK NASTAVNOGA SATA
	I. UVODNI DIO – PITAJ  (8–10 min)



Uvodna molitva:
Oče naš…
ili:
	Bože, hvala Ti što si svakoga od nas stvorio jedinstvenim. Pomozi nam da u sebi i drugima prepoznamo darove koje si nam dao i da nikoga ne mjerimo izgledom, uspjehom ili tuđim mišljenjem. Nauči nas poštovati dostojanstvo svake osobe. Amen.



	Alternativa: Vjeroučitelj će pročitati riječi iz Ps 139,14: „Hvala ti što sam stvoren tako čudesno“. Učenici će u kratkoj tišini razmišljati o jednom daru koji prepoznaju u sebi i o tome kako njime mogu učiniti nešto dobro.


Povezivanje s prethodnim satom:
Učenici daju vjeroučitelju na uvid domaću zadaću od prošloga susreta:
„Učenici će za sljedeći sat pripremiti udžbenik „Neka je Bog prvi“, radnu bilježnicu ako je vjeroučitelj koristi, bilježnicu i školski pribor te kod kuće još jednom prolistati sadržaj udžbenika.“
Ili:
„Učenici će u bilježnicu zapisati jednu rečenicu o tome što ove godine žele bolje upoznati ili razumjeti na vjeronauku.“
Motivacija:
Učenici će pročitati misao sv. Carla Acutisa prikazanu u udžbeniku:

	SV. CARLO ACUTIS
„Svi se ljudi rađaju kao originali, ali mnogi umiru kao kopije.“



Razgovor:
· Što mislite, kada čovjek počinje živjeti kao „kopija“? (Kada nekritički oponaša druge i zanemaruje vlastite darove i vrijednosti.)
· Može li želja da budemo prihvaćeni učiniti da zaboravimo tko smo? (Može, ako zbog prihvaćanja odustanemo od svojih vrijednosti i odgovornoga izbora.)
· O čemu, prema vašemu mišljenju, ovisi vrijednost čovjeka? (Mogući početni odgovori učenika; u nastavku će ih usporediti s porukom o dostojanstvu osobe stvorene na Božju sliku.)

Početni stav: Učenici će se izjasniti: SLAŽEM SE – NISAM SIGURAN/NA – NE SLAŽEM SE uz tvrdnju: „Vrijednost čovjeka ovisi o tome koliko ga drugi prihvaćaju.“ 

Vrijednost čovjeka ovisi o tome koliko ga drugi prihvaćaju.

Najava teme i središnjega pitanja:
Učenici će zapisati naslov: „Božji sam original – Nisam nešto, nego netko.“ 
Danas ćemo istražiti odgovor na središnje pitanje:

ZAŠTO KRŠĆANSKA VJERA TVRDI DA JE SVAKI ČOVJEK JEDINSTVEN, NEPONOVLJIV I DRAGOCJEN?

	II. SREDIŠNJI DIO – ISTRAŽI I PROSUDI  (26–28 min)



	Napomena o izboru aktivnosti: Aktivnosti u nastavku predstavljaju prijedloge i mogućnosti izbora. Nije predviđeno da se sve provedu u jednom nastavnom satu. Vjeroučitelj odabire aktivnosti prema odgojno-obrazovnim ishodima, raspoloživom vremenu, osobitostima razreda, dostupnoj opremi i potrebama učenika.


Aktivnost 1: Biblijski trag – „Na svoju sliku“ (individualni rad i zajednički razgovor, 6 minuta)
Učenici će pročitati biblijski tekst iz udžbenika, u njemu uočiti izraz koji se ponavlja i izdvojiti što Bog povjerava čovjeku.

	ČOVJEK NA SLIKU BOŽJU
I reče Bog: »Načinimo čovjeka na svoju sliku, sebi slična, da bude gospodar ribama morskim, pticama nebeskim i stoci – svoj zemlji – i svim gmizavcima što puze po zemlji!« Na svoju sliku stvori Bog čovjeka, na sliku Božju on ga stvori, muško i žensko stvori ih. (Post 1,26–27)



Razgovor:
· Koji se izraz o čovjeku u ovom tekstu ponavlja? (Na svoju sliku, odnosno na sliku Božju.)
· Mislite li da „na sliku Božju“ znači da Bog tjelesno izgleda kao čovjek? Obrazložite. (Ne. Izraz govori o dostojanstvu osobe i sposobnosti spoznavanja, slobodnoga odlučivanja i ljubavi.)
· Koju odgovornost prema stvorenome svijetu čovjek dobiva? (Odgovorno se brinuti o stvorenjima i čuvati povjereni svijet.)
Aktivnost 2: Obrada glavnog teksta / sadržaja (rad u skupinama i zajednička provjera, 10 minuta)
Učenici će u tri manje skupine pročitati glavni tekst lekcije na str. 10. Svaka će skupina tražiti drukčiji „trag“ i pripremiti dvije rečenice za razred.
	SKUPINA
	ŠTO ĆE UČENICI TRAŽITI?
	ŠTO ĆE IZDVOJITI?

	A – SLIKA BOŽJA
	rečenice koje opisuju po čemu je čovjek Bogu sličan
	duhovna/besmrtna duša, razum, slobodna volja; sposobnost spoznavanja, stvaranja i ljubavi

	B – ODGOVORNOST
	rečenice koje govore o čovjekovu odnosu prema svijetu
	čuvati i unapređivati ljepotu i sklad svijeta; nastavljati Božje djelo stvaranja

	C – OSOBA / ORIGINAL
	rečenice koje govore o čovjekovoj vrijednosti i jedinstvenosti
	čovjek je netko, ne nešto; jedinstven, neponovljiv i dragocjen; Bog ga poznaje i poziva na prijateljstvo



Razgovor:
· Kako biste svojim riječima objasnili rečenicu: “Čovjek nije nešto, nego netko?“ („Nešto“ označava predmet kojim se može raspolagati, dok je „netko“ osoba koja ima vlastitu vrijednost i dostojanstvo. Čovjek se ne smije svesti na izgled, ocjene, uspjeh, korisnost ili popularnost. Čovjek je jedinstvena i neprocjenjiva osoba koju Bog poznaje po imenu)

Ili: klasična obrada (individualni rad i zajednički razgovor, 10 minuta)
Učenici će pročitati po odlomcima tekst “Nisam nešto, nego netko”, udžbenik, str. 10. Nakon svakoga odlomka vjeroučitelj će voditi razgovor pitanjima koja učenike vode od sadržaja prema značenju i životnoj primjeni.
Razgovor:
· Kako starozavjetni pisac opisuje čovjekov odnos prema drugim zemaljskim stvorenjima? (Čovjek je stvoren na Božju sliku i po tome nadvisuje druga zemaljska stvorenja.)
· Što je čovjek, prema tekstu, dobio kao nešto „božansko“? (Besmrtnu dušu, razum i slobodnu volju.)
· Što čovjek može zahvaljujući tim darovima? (Može spoznavati, stvarati i ljubiti.)
· Koju zadaću Bog povjerava čovjeku u odnosu prema svijetu? (Održati i unaprijediti ljepotu i sklad svijeta, nastavljajući Božje djelo stvaranja.)
· Zašto tekst kaže da čovjek nije nešto, nego netko? (Čovjek je jedinstvena osoba, muškarac i žena; neponovljiv je i neprocjenjiv, dragocjeni original kojega Bog poznaje po imenu.)
· Kako tekst opisuje Božji odnos prema svakom čovjeku? (Za Boga je svaki čovjek poseban i jedinstven sa svojim slabostima, manama, nesavršenostima i ograničenjima. Bog ga izabire za prijatelja i daruje mu svoju ljubav.)
· Kako nam je Bog pokazao koliko je veliko biti čovjek? (Tako što je sâm postao čovjekom.)
· Što, prema tekstu, znači biti Božji prijatelj? (Čuvati Božje zapovijedi i stupiti u iskren odnos prijateljstva i blizine s Bogom.)

Shematski prikaz i ključni naglasci:

	BOG STVARA
	NA SVOJU SLIKU
	DAROVI
	OSOBA
	ODGOVORNOST

	čovjeka
	posebno dostojanstvo
	duša • razum • sloboda
	jedinstven i neponovljiv
	čuvati svijet i birati dobro


Kršćanski naglasak: čovjek nije vrijedan zato što je uspješan, popularan ili koristan. Njegovo dostojanstvo proizlazi iz toga što je osoba stvorena na Božju sliku, sposobna za slobodu, ljubav i odnos s Bogom i ljudima.

	DOSTOJANSTVO
	DAROVI
	ODGOVORNOST

	Vrijedim jer sam osoba.
Svaki čovjek zaslužuje poštovanje.
	Razumijem, biram, stvaram i ljubim.
Svoje darove razvijam.
	Birat ću dobro.
Čuvat ću ljude i stvoreni svijet.


Aktivnost 3: PROSUDI – Vrijedim li onoliko koliko me drugi „lajkaju“? (rad u paru i zajednički razgovor, 6 minuta)
Učenici će u parovima pročitati zamišljenu situaciju i oblikovati argumentirani odgovor.

	Situacija: Učenica objavi fotografiju. Nekoliko vršnjaka napiše ružne komentare. Ona fotografiju izbriše i kaže: „Očito ne vrijedim dovoljno.“



Razgovor:
· Što je u toj rečenici pogrešno? (Vrijednost osobe ne određuju tuđi komentari ni broj oznaka sviđanja.)
· Na čemu bi, prema današnjemu tekstu i biblijskoj poruci, trebala temeljiti svoju vrijednost? (Na dostojanstvu osobe stvorene na Božju sliku, jedinstvene i neponovljive.)
· Što biste joj odgovorili u dvije rečenice? (Moguće: Tvoja vrijednost ne ovisi o tim komentarima. Važna si i zaslužuješ poštovanje.)
· Kako biste postupili kada biste vidjeli da netko u razrednoj grupi ponižava drugu osobu? (Ne bismo podržali ni širili ponižavanje; pružili bismo podršku osobi i po potrebi zatražili pomoć odrasle osobe.)
Aktivnost 4: Teološko sidro (frontalni rad i razgovor, 3 minute)
Učenici će saslušati kratko vjeroučiteljevo pojašnjenje i povezati ga s prethodnim odgovorima:

	· Biti stvoren „na sliku Božju“ ne znači tjelesno nalikovati Bogu, nego imati posebno dostojanstvo i biti sposoban za spoznaju, slobodu, stvaranje, ljubav i odnos s Bogom i ljudima.
· Sloboda nije „mogu činiti što god želim“, nego mogućnost odgovornoga izbora dobra.
· Svaki je čovjek osoba – jedinstven i neponovljiv. Njegovo dostojanstvo ne ovisi o tome koliko je uspješan, popularan, zdrav ili koristan.
· Kršćanska vjera veličinu čovjeka posebno vidi i u tome što je Bog u Isusu Kristu postao čovjekom.


Aktivnost 5: „Tko sam uopće ja?“ – pitanja jedne učenice (individualni rad i zajednički razgovor, 8 minuta)
Učenici će pročitati tekst iz udžbenika, izdvojiti tri pitanja koja učenica postavlja te na njih odgovoriti koristeći ono što su naučili u nastavnoj jedinici.

	TKO SAM UOPĆE JA?
Moja je majka donijela fotografiju bake i rekla: »Pogledaj! Ista si baka! Iste crte lica! Njezina si slika i prilika!« Nekoliko dana poslije vjeroučiteljica mi je rekla da sam stvorena na sliku Božju. Zbunjena sam. Zar Bog izgleda kao ja?! Kada netko vidi mene, znači li to da je vidio Boga? Tko sam uopće ja?



Razgovor:
· Što u priči znači biti „slika i prilika“ bake? (Sličnost u tjelesnim crtama i izgledu.)
· Znači li „slika Božja“ da Bog izgleda poput čovjeka? (Ne. Izraz govori o čovjekovu dostojanstvu i duhovnim sposobnostima, a ne o tjelesnom izgledu.)
· Kako biste nakon ove lekcije odgovorili na pitanje „Tko sam uopće ja?“ (Osoba sam, jedinstvena i neponovljiva, stvorena na Božju sliku i pozvana živjeti odgovorno i u odnosu s Bogom i ljudima.)
Aktivnost 6: Put do samoga sebe – Lubor Jan Zink (individualni rad i rad u paru, 8 minuta)
a) Učenici će pročitati misao iz udžbenika. Najprije će samostalno uočiti jednu rečenicu koja im se čini najvažnijom, a zatim će u paru objasniti zašto su je odabrali.
b) Učenici će potom zamijeniti bilježnice jedni s drugima i u bilježnicu zapisati onome drugome jednu rečenicu: „Znaš li da si poseban/posebna po….“

	PUT DO SAMOGA SEBE – LUBOR JAN ZINK, češko-kanadski novinar
Više vrijedi upoznati sebe kakav uistinu jesi nego sve znanosti svijeta. Pred Bogom si bolji ako upoznaš sebe nego ako ne poznavajući sebe shvatiš sva nebeska kretanja, sve planete i sve zvijezde, snagu svih biljaka, narav ljudi i životinja. Nema tako dobra puta u svijet da ne bi od njega bio bolji put do samoga sebe.



Razgovor:
· Zašto je, prema citatu, važno upoznati sebe? (Prema citatu, više vrijedi upoznati sebe kakav uistinu jesi nego sve znanosti svijeta; pred Bogom si bolji ako upoznaš sebe.)
· Što bi za učenike sedmoga razreda mogao značiti „put do samoga sebe“? (Otkrivati svoje sposobnosti, vrijednosti, slabosti, odnose i ono što žele postati.)
· Kako se ovaj citat povezuje s naslovom „Božji sam original“? (Poznavanje sebe pomaže prihvatiti vlastitu jedinstvenost bez potrebe da budemo kopija drugih.)

Znaš li da si poseban/posebna po _______________________________________.
Aktivnost 7: Likovna aktivnost – „Moj znak originala“ (individualni rad – crtanje, 7 minuta)
Učenici će u četiri polja nacrtati po jedan jednostavan simbol kojim će prikazati četiri čovjekove sposobnosti navedene u lekciji. Crtež neće biti vrednovan prema likovnoj vještini, nego prema povezanosti simbola sa sadržajem. U sredinu će napisati: „JA – OSOBA, BOŽJI ORIGINAL“ i ispod dovršiti rečenicu: „Moja vrijednost ne ovisi o ____________.“

Radni predložak:
	RAZUM


Nacrtati simbol koji predstavlja razmišljanje / spoznaju.
	SLOBODNA VOLJA


Nacrtati simbol odgovornoga izbora.

	STVARALAŠTVO


Nacrtati simbol stvaranja i razvijanja darova.
	LJUBAV


Nacrtati simbol odnosa, brige i darivanja.



JA – OSOBA, BOŽJI ORIGINAL
Moja vrijednost ne ovisi o ________________________________________________.


Mogući primjer rješenja: 
[image: ]
Aktivnost 8: Moj portret bez lica (individualni rad – crtanje bojicama, 10 minuta)
Učenici će izraditi „portret bez lica“: umjesto svojega fizičkog izgleda prikazat će sebe simbolima. U četiri polja nacrtat će ili zapisati po jedan simbol za dar koji imaju, vrijednost koju žele živjeti, odnos koji im je važan i cilj kojemu teže. U sredinu će napisati: „JA – BOŽJI ORIGINAL“. Crtež se neće vrednovati prema likovnoj vještini, nego prema povezanosti sa sadržajem.

Radni predložak:
	MOJ DAR

simbol sposobnosti ili talenta


	MOJA VRIJEDNOST

simbol dobra koje želim živjeti



	VAŽAN ODNOS

simbol osobe ili zajednice koja me gradi
	MOJ CILJ

simbol onoga čemu želim težiti





JA – BOŽJI ORIGINAL




Mogući primjer rješenja:
[image: ]

Aktivnost 9: Etikete nisu identitet (rad u skupinama, 9 minuta)
Učenici će u skupinama dobiti četiri rečenice koje osobu svode na jednu „etiketu“. Svaku će preoblikovati tako da poštuje dostojanstvo osobe i razlikuje osobu od njezina uspjeha, ponašanja ili dojma drugih.
Moguće rješenje: osoba nije jednaka ocjeni, popularnosti, nečijem dojmu ni trenutačnoj pogrešci; svaki čovjek ima dostojanstvo koje se ne može svesti na jednu etiketu.

Radni predložak:
	ETIKETA
	ŠTO JE POGREŠNO?
	PREOBLIKUJMO

	On je samo loš učenik.
	______________________________
	______________________________

	Ona vrijedi jer je popularna.
	______________________________
	______________________________

	On je čudan.
	______________________________
	______________________________

	Ona ništa ne može.
	______________________________
	______________________________


Aktivnost 10: Zapišimo! (individualni rad uz zajedničku provjeru, 3 minute)
Učenici će u bilježnicu prepisati sažetak ili će ga vjeroučitelj prikazati za projekciju.





	NISAM NEŠTO, NEGO NETKO

	Bog stvara čovjeka na svoju sliku. Čovjek je OSOBA – nije nešto, nego netko.
BOŽJI DAROVI ČOVJEKU: 
• duhovna/besmrtna duša 
• razum 
• slobodna volja 
• sposobnost spoznavanja, stvaranja i ljubavi
Svaki je čovjek jedinstven, neponovljiv i dragocjen. Dostojanstvo osobe ne ovisi o izgledu, uspjehu ni popularnosti. Sloboda uključuje odgovornost.




	III. ZAVRŠNI DIO – DJELUJ  (7–9 min)


Aktualizacija:
Vjeroučitelj će odabrati dva ili tri pitanja.
· Kako se spoznaja da je svaki čovjek Božji original može prevesti u ponašanje učenika danas? (Poštovati različitosti, uključiti učenika kojega drugi izbjegavaju i ne svoditi nikoga na izgled, ocjenu ili popularnost.)
· Kako možete ostati svoji kada vas vršnjaci nagovaraju na nešto loše? (Razmisliti, slobodno izabrati dobro i odbiti sudjelovati u ruganju ili drugom štetnom ponašanju.)
· Kako možete svoje darove upotrijebiti za dobro drugih i stvorenoga svijeta? (Pomoći nekome razumjeti zadatak, osmisliti koristan predmet, saslušati prijatelja i brinuti se za prirodu.)
· Kako se prijateljstvo s Bogom može vidjeti u vašoj svakodnevici? (Molitvom, čuvanjem Božjih zapovijedi, iskrenošću, opraštanjem i pomaganjem drugima.)
Sinteza: 
Učenici će ponuđene izmiješane pojmove poredati u smisleni lanac i ukratko objasniti veze među njima.
Rješenje: BOG STVARA → NA SVOJU SLIKU → OSOBA → DOSTOJANSTVO → ODGOVORNOST.

	DOSTOJANSTVO
	→
	BOG STVARA
	→
	ODGOVORNOST
	→
	OSOBA
	→
	NA SVOJU SLIKU



	Zaključak vjeroučitelja: Svaki je čovjek stvoren na Božju sliku: jedinstvena je, neponovljiva i dragocjena osoba koju Bog poznaje po imenu. Razumom, slobodnom voljom, stvaranjem i ljubavlju pozvan je odgovorno živjeti i brinuti se za svijet. Bog je i sâm postao čovjekom te nas poziva na prijateljstvo s njim. Zato vlastitu vrijednost i dostojanstvo drugih ne mjerimo izgledom, uspjehom ili popularnošću, nego ih potvrđujemo poštovanjem i djelima dobra.


Formativna provjera:  (individualni rad i zajednička provjera, 3 minute)
Učenici će za svaku tvrdnju odrediti je li točna. Netočne će tvrdnje usmeno preoblikovati tako da postanu točne.
Predloženi odgovori / smjernice: 1. Netočno – „slika Božja“ ne znači tjelesnu sličnost. 2. Točno. 3. Netočno – ljudsko dostojanstvo ne ovisi o popularnosti ni uspjehu. 4. Točno.

1. Čovjek je stvoren na Božju sliku zato što Bog tjelesno izgleda poput čovjeka.
2. Razum i slobodna volja povezani su s čovjekovom odgovornošću.
3. Čovjekova vrijednost raste ako postane popularniji i uspješniji.
4. Čovjek je pozvan brinuti se za stvoreni svijet i nastavljati Božje djelo stvaranja.

Samovrednovanje:
Učenici će u bilježnici označiti jednu rečenicu koja najbolje opisuje njihovo razumijevanje sata:

· Mogu svojim riječima objasniti zašto je čovjek „Božji original“.
· Razumijem glavnu poruku, ali još trebam pojasniti jedan dio.
· Još mi nije jasno što znači biti stvoren na Božju sliku.

Učenici će zatim dovršiti rečenicu:
„Dostojanstvo druge osobe ovaj ću tjedan pokazati tako što ću _________________________________.“
Domaća zadaća: 
Učenici će riješiti, ili dovršiti rješavanje RB, str. 8–9.

Ili: 

Učenici će u 2–3 rečenice objasniti što za njih znači biti „original, a ne kopija“ te navesti jedan primjer iz života u kojemu osoba može ostati svoja bez omalovažavanja drugih.
Završna molitva: 

	Bože, hvala Ti što sam jedinstven i dragocjen. Pomozi mi razvijati svoje darove, birati dobro i poštovati svaku osobu. Amen.


ili:
Anđele, čuvaru mili…
	PREPORUČENI ODABIR ZA 45 MINUTA



	Dio sata / odabrana aktivnost
	Vrijeme

	Uvodna molitva, povezivanje, motivacija i najava teme
	9 minuta

	Aktivnost 1: Biblijski trag – „Na svoju sliku“
	6 minuta

	Aktivnost 2: Obrada glavnog teksta – skupinski ILI klasični način, sa shemom i naglascima
	10 minuta

	Aktivnost 3: Vrijedim li onoliko koliko me drugi „lajkaju“?
	5 minuta

	Aktivnost 4: Teološko sidro
	3 minute

	Aktivnost 10: Zapišimo!
	3 minute

	Formativna provjera
	3 minute

	Sinteza, aktualizacija, samovrednovanje, domaća zadaća i završna molitva
	6 minuta


Ukupno: 45 minuta.
PRILOZI ZA BRZU UPORABU
Prilog 1: Kratka kontrolna lista za vjeroučitelja
□ Mogu li učenici objasniti izraz „stvoren na Božju sliku“?
□ Mogu li navesti besmrtnu dušu, razum i slobodnu volju kao čovjekove darove?
□ Mogu li povezati spoznavanje, stvaranje i ljubav s čovjekovom sličnošću Bogu?
□ Mogu li objasniti zašto čovjek nije nešto, nego netko?
□ Mogu li prepoznati Božje utjelovljenje kao potvrdu čovjekove veličine?
□ Mogu li objasniti što znači biti Božji prijatelj?
□ Mogu li obrazložiti zašto dostojanstvo ne ovisi o popularnosti?
□ Mogu li navesti konkretan postupak poštovanja druge osobe i brige za svijet?


	IZBORNE I DODATNE AKTIVNOSTI



Vjeroučitelj će prema potrebama razreda odabrati neku od sljedećih aktivnosti kao zamjenu za ranije ponuđenu aktivnost. Nije predviđeno provesti sve aktivnosti u jednom satu.
Aktivnost 1: Radna bilježnica 
Učenici će uz pomoć vjeroučitelja rješavati RB, str. 8–10 (mogu biti i odabrani zadatci po želji).
Aktivnost 2: Digitalni zadatci: 
Učenici će riješiti dva zadatka pod ikonom smješka!

klikni ovdje – poveznica

Kod:

[image: QR-kod]
Predstavljanje rezultata.

Aktivnost 3: Dar se prepoznaje u djelu (rad u paru – povezivanje i obrazlaganje, 6 minuta)
Rad u paru. Učenici će povezati darove RAZUM, SLOBODNA VOLJA, STVARALAŠTVO i LJUBAV s postupcima: provjeravam je li poruka istinita; odbijam sudjelovati u ruganju; osmišljavam novu društvenu igru; ostajem uz prijatelja kojemu je teško. Zatim će za jedan dar osmisliti vlastiti primjer i objasniti kako njime poštuju drugu osobu.
Moguće rješenje: Razum – provjeravanje poruke; slobodna volja – odbijanje ruganja; stvaralaštvo – osmišljavanje igre; ljubav – blizina prijatelju. Učenici mogu obrazložiti povezanost jednoga postupka s više darova.

Radni predložak:
	DAROVI
	POSTUPCI

	RAZUM
	osmišljavam novu društvenu igru

	SLOBODNA VOLJA
	ostajem uz prijatelja kojemu je teško

	STVARALAŠTVO
	provjeravam je li poruka istinita

	LJUBAV
	odbijam sudjelovati u ruganju



Aktivnost 4: Slažemo li se i zašto (rad u skupinama – argumentirana rasprava, 8 minuta)
Rad u skupinama. Učenici će razmotriti tvrdnje: „Svi ljudi imaju jednako dostojanstvo, ali nisu svi isti.“; „Biti original znači uvijek raditi suprotno od drugih.“; „Poštovati osobu znači odobravati svaki njezin postupak.“ Za svaku će odrediti slažu li se s njom, navesti razlog i povezati odgovor s porukom lekcije. Izvjestitelji će predstaviti po jedan zaključak.
Moguće rješenje: Prva tvrdnja je točna: jednako dostojanstvo ne briše različitost darova. Druga nije točna: originalnost uključuje prihvaćanje vlastite jedinstvenosti i odgovornost. Treća nije točna: možemo poštovati osobu i jasno odbaciti štetan postupak.

Radni predložak:
	TVRDNJA
	SLAGANJE +/-
	RAZLOG
	POVEZIVANJE

	Svi ljudi imaju jednako dostojanstvo, ali nisu svi isti.
	____________________
	____________________
	____________________

	Biti original znači uvijek raditi suprotno od drugih.
	____________________
	____________________
	____________________

	Poštovati osobu znači odobravati svaki njezin postupak.
	____________________
	____________________
	____________________



Aktivnost 5: Poruka koja poštuje osobu (individualni rad i rad u paru – pisanje i provjera, 5 minuta)
Individualni rad. Učenici će napisati kratku poruku zamišljenom vršnjaku koji kaže: „Ako nisam najbolji, nisam važan.“ Poruka će sadržavati razlog zašto je osoba vrijedna i jedan konkretan poticaj. Rad u paru. Učenici će zatim provjeriti pokazuje li poruka poštovanje i povezuje li se s biblijskom porukom sata.
Moguće rješenje: Važan si jer si jedinstvena osoba stvorena na Božju sliku. Izaberi jedan svoj dar i danas ga upotrijebi kako bi nekome pomogao.

Ako nisam najbolji, nisam važan.

